**Debeljak** je naselje u sastavu općine Sukošan, u Zadarskoj županiji.

Pod naselje Debeljak pripadaju zaseoci Debeljak, Podvršje Gornje, Podvršje Donje i Dubrava.

Do političko-teritorijalne reorganizacije 1992. Debeljak je pripadao tadašnjoj općini Zadar.

Zemljopis
---------

Naselje Debeljak je smješteno sjeveroistočno od glavnog sjedišta općine, naselja Sukošan, udaljeno oko tri kilometara zračne linije, oko jedan kilometar udaljen od mora od kojega ga dijeli brdo Tustica.

### Prometna povezanost

Debeljak je povezan sa Sukošanom županijskom prometnicom Ž6041. Izgradnjom brze ceste Zadar2 - Gaženica (kolokvijalno nazvane *"Kalmetina"*, po Božidaru Kalmeti, bivšem ministru mora, prometa i infrastrukture) i prilazne ceste (kolokvijalno nazvane *"Zdravkina"*, po Zdravku Jeraku, dugogodišnjem šefu zadarskih Hrvatskih cesta), povezan je sa Zadrom od kojeg je udaljen desetak minuta vožnje.

U blizini Debeljaka nalazi se Zračna luka Zadar, kao i Marina Dalmacija. Debeljak ima izravnu povezanost sa autocestom A1 preko brze dvotračne ceste, a kroz Debeljak prolazi i željeznička pruga Knin - Zadar.

Stanovništvo
------------

Prema popisu iz 2011. naselje je imalo 919 stanovnika.

  

***Kretanje broja stanovnika od 1857. do 2011.***   

  

Do 1880. stanovništvo Debeljaka je uračunato pod stanovništvo Sukošana
Najčešća prezimena u Debeljaku su Peljušić, Piljušić, Pavić, Gambiraža, Dražić, Medić, Torbarina, Ročak, Smolić, Smolić-Ročak, Strenja, Štrenja, Marinović, Raspović, Peričić i Rogoznica.

Povijest
--------

Debeljak se prvi put spominje na blagdan Sv. Martina 11. studenog 1504. godine, pod imenom Račice, kada se slavio zaštitnik župe Sv. Martina u Prljanama. Na okupu su bili svećenici glagoljaši iz okolnih mjesta, među kojima i župnik župe Sv. Marije iz Račica (današnji Debeljak). Sredinom 16. stoljeća spominje se po prvi put i Podvršje *(Podversie)*.

U doba turskih provala na zadarsko područje u drugoj polovini 15. stoljeća Debeljak je potpuno napušten. Stanovništvo se preselilo u Sukošan, na obližnje otoke, pa i dalje.

Konačnim prestankom turskih napada godine 1679. pojedine obitelji iz Sukošana sele se u zaselak nazvan Debeljak po dobrim njivama i pašnjacima.

Debeljak je u svakom političkom, vjerskom i ekonomskom pogledu povezan sa Sukošanom, te je stoljećima pratio i povijest Sukošana.

Gospodarstvo
------------

Gospodarska je osnova poljodjelstvo, vinogradarstvo, maslinarstvo i voćarstvo.
Debeljak je najpoznatiji po vrlo cijenjenim trešnjama, *"debeljačkim strišnjama"*.  

Zaseok Gornje Podvršje je zaseok s najviše obrta u Zadarskoj županiji.

Poznate osobe
-------------

* Zdravko Jerak, stručnjak niskogradnje i prometa, košarkaš
* Ivica Jerak, narednik američke vojske i hrvatski branitelj

Znamenitosti
------------

* **Crkva Uznesenja Blažene Djevice Marije**

Posvetio ju je 15. kolovoza 1970. zadarski nadbiskup Marijan Oblak. Crkva je jednobrodna sa sakristijom, oltar mramorni prema puku, iza njega svetohranište, krstionica mramorna; u crkvi su još drveni kipovi Gospe od Zdravlja i sv. Ante Padovanskog. Uz crkvu je i zvonik s dva zvona izgrađen 1973.

Prema evidenciji Državne uprave za zaštitu kulturne i prirodne baštine, na području Debeljaka nepokretni spomenici kulture su još i:

* **Čičikan**, prapovijesna gradina
* **Crkvina**, ostaci srednjovjekovne crkve u blizini Račanske lokve
* **pučko graditeljstvo** u Debeljaku

Obrazovanje
-----------

* Područna škola Debeljak
* Dječji vrtić Debeljak

Šport
-----

Debeljak ima Sportski centar "Ivica Jerak", nazvan po naredniku američke vojske i hrvatskom branitelju, koji je kao pripadnik antiterorističke postrojbe američkih snaga poginuo u Iraku u kolovozu 2005. godine. Zapovjedništvo američke vojske u Europi u znak zahvalnosti i sjećanja, doniralo je 130 tisuća američkih dolara za sportski centar i adaptaciju škole.

Na području Debeljaka, aktivno je više športskih klubova:

* Nogometni klub "Debeljak"
* Košarkaški klub "Debeljak"
* Boćarski klub "Debeljak"
* Boćarski klub "Gornje Podvršje"

Izvori
------

1. ↑  Stanovništvo prema starosti i spolu po naseljima, popis 2011.
2. ↑  Naselja i stanovništvo Republike Hrvatske 1857.-2001. www.dzs.hr
3. ↑  Župe i dekanati: Sukošan, Zadarska nadbiskupija

  

  


*Ovaj nedovršeni članak o **naselju** u Hrvatskoj:* **Debeljak** *treba dopuniti.   
Dopunite ga prema pravilima Wikipedije.*


| * p
* r
* u
Naselja u sastavu Općine Sukošan |
| --- |
| Debeljak • Glavica • Gorica • Sukošan |


|  |  |
| --- | --- |
|  | ***Portal Hrvatska***  |